Razielov hrob na Har Herzl v Jeruzaleme
**David Razi'el** (hebr. : דוד רזיאל, žil 19. december 1910 – † 20. máj 1941) bol príslušník židovského podzemného hnutia počas Britského mandátu v Palestíne a jeden zo zakladateľov radikálneho židovského hnutia Irgun.

Životopis
---------

Narodil sa v litovskej časti cárskeho Ruska v meste Smarhon (dnes Hrodnianska oblasť, Bielorusko). Keď mal tri roky, podnikol spoločne s rodinou aliju do Palestíny, vtedy ešte pod osmanskou nadvládou, kde sa jeho otec stal učiteľom hebrejčiny na základnej škole v Tel Avive. Raziel neskôr študoval filozofiu a matematiku na Hebrejskej univerzite v Jeruzaleme a v roku 1929 v reakcii na Hebronský masaker vstúpil do židovskej podzemnej vojenskej organizácie Hagana. Keď v roku 1931 revizionistické sionistické hnutie založilo svoju vlastnú podzemnú vojenskú organizáciu s názvom Irgun, stal sa jedným z jej prvých členov."

V organizácii sa postupne dostal do veliacich pozícií; v roku 1937 sa stal prvým veliteľom Irgunu v Jeruzalemskom dištrikte a už o rok neskôr sa stal náčelníkom štábu organizácie. Obdobie, v ktorom zastával najvyššiu funkciu, bolo charakteristické násilnosťami proti Arabom, vrátane používania bômb na arabských tržniciach.

V máji 1941 Raziel súhlasil s účasťou na tajnej misii v mene Britskej armády v Iraku. V tomto období totiž Irak sympatizoval s nacistickým Nemeckom a poskytoval aj útočisko jeruzalemskému muftimu Hadž Amínovi al-Husejní, ktorý hitlerovské Nemecko otvorene podporoval. Práve muftiho prítomnosť bola jedným s dôvodov, prečo Raziel súhlasil, pretože dúfal, že mufti padne do zajatia. 17. mája sa spoločne s tromi kolegami, vrátane Jaakova Meridora, vydal na tajnú misiu, už o tri dni však zahynul spoločne s britským dôstojníkom pri nemeckom leteckom nálete. Po jeho smrti sa Meridor vrátil do Palestíny, kde prevzal velenie Irgunu.

Razielove ostatky boli exhumované v roku 1955 a prevezené na Cyprus. V roku 1961 boli znovu exhumované, a následne ich previezli do Jeruzalema, kde boli pochované na národnom cintoríne na Herzlovej hore. Na jeho počesť sú v Izraeli pomenované mnohé ulice, ako aj mošav Ramat Raziel v jeruzalemskom dištrikte v Júdskych horách. Jeho sestra Ester Raziel-Naor sa stala po vzniku Izraela poslankyňou Knesetu za stranu Cherut, ktorú založil Menachem Begin.

Referencie
----------

1. ↑   *David Raziel* [online]. Irgun, [cit. 2010-02-03]. Dostupné online. (po anglicky)
2. ↑  BEN-YEHUDA, Nachman. *The Masada Myth: Collective Memory And Mythmaking in Israel*. Madison : University of Wisconsin Press, 1995. 384 s. Dostupné online. ISBN 978-0299148348. S. 321. (po anglicky)
3. 1 2  BEN-YEHUDA, Nachman. *Political Assassinations By Jews: A Rhetorical Device For Justice*. New York : State University of New York Press, 1992. 527 s. Dostupné online. ISBN 978-0791411650. S. 223. (po anglicky)
4. ↑  LAPIDOT, Jehuda. *David Raziel* [online]. Jewish Virtual Library, [cit. 2010-02-03]. Dostupné online. (po anglicky)

Literatúra
----------

* COMAY, Joan; COHN-SHERBOK, Lavinia. *Who's Who in Jewish History: After the Period of the Old Testament*. London : Routledge, 2002. 407 s. Dostupné online. ISBN 978-0415260305. (po anglicky)
* LEVINE, Daniel. *The Birth of the Irgun Zvai Leumi*. Jerusalem : Gefen, 1991. 202 s. ISBN 965-229-071-8. (po anglicky)
* Encyclopaedia Judaica. Zväzok 13, s. 1593-1594

Zdroj
-----

* *Tento článok je čiastočný alebo úplný preklad článku David Razi'el na českej Wikipédii.*

Autoritné údaje: * GND: 119067463
* ISNI: 0000 0000 6675 9053
* LCCN: no91018584
* VIAF: 25404632
* WorldCat: lccn-no91018584